Kiova

Kiova (ukr. Київ) on Ukrainan pääkaupunki ja suurin kaupunki. Kaupungissa on 2,7 miljoonaa asukasta. Kiova sijaitsee Ukrainan pohjoisosassa, Dnepr-joen rannalla.

Ymmärrä
Kiova on eräs itäisen Euroopan vanhimmista kaupungeista. Sen historia alkaa virallisesti 400-luvulta, vaikkakin asutusta alueella on ollut jo paljon aiemminkin. Kiova oli mahtavimmillaan 800-luvulta 1200-luvulle, jolloin se toimi ns. Kiovan Venäjän (Kievan Rus) pääkaupunkina. Tämä valtio ulottui nykyisten Ukrainan, Valko-Venäjän ja Venäjän alueille.

1200-luvun puolivälissä mongolit valtasivat heikenneen Kiovan Venäjän. Vuosisadan lopulla kaupungista tuli osa Liettuaa ja myöhemmin osa Puola-Liettuaa. Vuonna 1654 Kiova vapautui puolalaisen aatelin vallasta Bohdan Hmelnitskin johdolla tukeutuen Venäjän tsaariin.

Ukraina liitettiin lopulta kokonaan Venäjään. Kaupunki säilyi Venäjän ja sittemmin Neuvostoliiton vallan alaisuudessa lukuunottamatta lyhyttä, mutta epävarmaa itsenäisyyden aikaa vuosien 1918 ja 1920 välissä. Neuvostoliiton hajoamisen jälkeen 1991, Kiovasta tuli itsenäisen Ukrainan pääkaupunki ja nykyään se on voimakkaasti kehittyvä eurooppalainen miljoonakaupunki.

Ukranalaiset ovat ymmärrettävästi ylpeitä pääkaupunkinsa roolista eurooppalaisen sivistyksen vakiinnuttamisesta itäiseen Eurooppaan.

Kiovassa on noin 2 740 000 asukasta (tammikuu 2008). Epävirallisten tietojen mukaan asukasmäärä on suurempi. Asukkaista 70% on ukranalaisia ja 20% venäläisiä. Muut merkittävimmät vähemmistöt ovat armeenit, azerit, georgialaiset, juutalaiset, puolalaiset, romanialaiset, tataarit ja valkovenäläiset. Paitsi Kiovan asukasluku, myös ukrainan kansalaisten suhteellinen osuus on kasvamassa, johtuen voimakkaasta kansallisesta liikkeestä lokakuun 2004 oranssin vallankumouksen jälkeen. Tästä huolimatta venäjän kieltä käytetään ukrainan sijasta laajalti niin liike-elämässä kuin arkipäivän keskusteluissakin.

Kesän keskilämpötila on 24°C, talven -4°C.

Venäjän kieltä käytetään Kiovassa paljon, erityisesti liike-elämässä, kaupoissa ja ravintoloissa. Kaupungin yleinen englanninkielinen nimi "Kiev" on translitterointi venäjänkielisestä nimestä "Киев". Ukrainankielisen nimen "Київ" translitterointi on "Kyiv", ja tämä muoto on yleisempi monissa yhteyksissä Ukrainassa. Yleisesti ottaen useimmat kyltit ja opasteet ovat yhä vain kyrillisillä kirjaimilla. Englannin kieltä ei osata kovinkaan laajalti, keskustan hotelleja ja suurimpia liikkeitä ja ravintoloita lukuunottamatta. Tämä lienee muuttumassa nuoremman sukupolven astuessa työelämään.

Kiovassa ihmiset ovat yleisesti ottaen hyvin ystävällisiä ja avuliaita, kielivaikeuksista huolimatta. Kaupoissa ja ravintoloissa palvelu voi kuitenkin olla erilaista kuin mihin Suomessa on totuttu. Kts. Ukraina tapa- ja kulttuurivinkkejä varten.

Lentokoneella
Finnair ja Ukraine International Airlines lentävät suoraan Helsingistä Kiovan Boryspilin lentokentälle. Myös Air Baltic lentää useammasta kaupungista Riikan kautta Kiovan Boryspilin lentokentälle.

Boryspil International Airport (KBP) (Міжнародний аеропорт "Бориспіль") sijaitsee noin 40 minuutin ajomatkan päässä kaupungin keskustasta. Kaupungin toinen lentokenttä Zhulyany (IEV) (аеропорт "Жуляни"), jota käytetään lähinnä kotimaanlentoihin, sijaitsee 20 minuutin ajomatkan päässä keskustasta.

Helpoin tapa päästä Boryspilin kentältä keskustaan on ottaa "Atass Buss". Ne kulkevat säännöllisesti ja maksavat n. 25 UAH. Päätepysäkki on päärautatieaseman takana oleva aukio, mistä voi helposti jatkaa matkaa metrolla keskustaan. Tavallinen taksi maksaa 150-200 UAH. Kyydin tarjoajia riittää eikä ensimmäistä tarjousta kannata suinpäin hyväksyä.

Junalla
Venäjän kautta

Perusedellytyksenä tarvitaan vähintään Venäjän transitviisumi.

Suomesta käsin junalla Kiovaan matkaava joutuu kiertämään Moskovan kautta, sillä Pietarin ja Kiovan väliset junat kulkevat Valko-Venäjän läpi ja sinne tarvitaan oma transit-viisumi. Junasta joutuu ulos vasta Ukrainan rajalle tultaessa, sillä Venäjän ja Valko-Venäjän välillä ei ole rajatarkastuksia.

Ehkä helpointa on matkustaa ensin Helsingistä Moskovaan ja sieltä edelleen Belorusskaja-asemalta lähtevillä Kiovan-junilla eteenpäin. Toinen vaihtoehto on ottaa Pietarista juna, joka kulkee Moskovan kautta Ukrainaan. Nämä junat eivät kuitenkaan mene Kiovaan, vaan Itä- tai Etelä-Ukrainaan, esimerkiksi Harkovaan tai Sevastopoliin.

Baltian läpi

Baltian maiden pääkaupunkien välillä ei tällä hetkellä (12.2008) ole suoria junayhteyksiä. Vilnasta pääsee suoralla junalla Kiovaan, mutta tämäkin juna kulkee Valko-Venäjän kautta ja ilman transitviisumia siitä lentää ulos heti Liettuan ja Valko-Venäjän rajalla.

Bukarestista on suora junayhteys Kiovaan http://www.romaniatourism.com/Schedule-of-trains-from-Romania.html#ukraine

Puolan kautta

Varsovasta on suoria junayhteyksiä Kiovaan. Lento Puolaan ja juna siitä eteenpäin Ukrainaan on yksi varteenotettava vaihtoehto Kiovaan pääsemiseksi.

Liiku
Aluksi Kiova voi vaikuttaa hämmentävältä paikalta, elleivät kyrilliset aakkoset ole tuttuja. Lähes kaikki kyltit ja opasteet ovat yksinomaan ukrainaksi (tai venäjäksi). Vielä 2000-luvullakin hyvin harva paikallisista osaa englantia.

Kaupungilla liikkuminen ja asioiminen helpottuu huomattavasti, jos opettelee hieman kyrillisiä aakkosia ja varaa mukaansa ukrainan tai venäjän taskusanakirjan. Aakkosten opettelu on helppoa, hauskaa ja palkitsevaakin. Muutamien perusfraasien (tervehtiminen, kiittäminen, laskun pyytäminen, numerot 1-10) opettelu ukrainaksi tai venäjäksi kannattaa. Heikollakin paikallisen kielen taidolla saa asiat luistamaan ja useimmiten vastapuoli on ystävällinen ja valmis auttamaan.

Kiovassa on helppo ja mukava liikkua niin jalkaisin kuin julkisilla kulkuneuvoillakin. Keskusta-alue on selkeä ja tiivis, välimatkat kohteiden välillä lyhyitä. Esikaupunkialueet levittyvät laajalle, mutta julkinen liikenne on erittäin tehokasta, toimivaa ja halpaa.

Kartat ja oppaat
Kiovaan on saatavilla useita matkaoppaita. Paikan päältä voi hankkia englanninkielisen "Kyiv Tour Guide" karttakirjan (Geosvit books - n. 15-20 UAH), jota voi kysellä kioskeista tai postikonttorista. Myös "Kyiv In Your Pocket" oppaan voi hankkia paikan päältä, tai tulostaa ilmaiseksi netistä. Hyvälaatuisia turistikarttoja on saatavilla hotelleista. Lentokentältä ei toukokuussa 2008 löytynyt karttoja. Jos aikoo kierrellä Kiovassa laajemmin, voi olla viisasta hankkia ukrainankielinen versio kartasta. Paikallisilta tietä kysyttäessä heillä on varmasti vähintään yhtä paljon vaikeuksia englanninkielisen kartan kanssa, kuin sinulla kyrillisen version kanssa.

Linja-autolla
Kiovassa liikkuu kahdenlaisia linja-autoja. Ensimmäiset ovat nimellä avtobus (автобуc) kutsuttuja normaaleja linja-autoja, toiset nimellä troleibus (тролейбус) kutsuttuja johdinautoja. Matkustaminen näissä on halpaa, ja bussit liikennöivät monia reittejä. Liput maksavat 1.50 hrivnaa, ja niitä voi ostaa joko pysäkeiltä olevista kioskeista, busseissa olevilta konduktööreiltä tai suoraan kuljettajalta. Tärkeää on, että lipun rei'ittää joko rei'itys-laitteessa tai konduktöörillä, sillä rei'ittämätön lippu on sama kuin ei lippua ollenkaan.

Taksilla
Taksilla liikkuminen on länsimaisittain halpaa, vaikka kuljettavat yleensä ottavat ulkomaalaisilta kaksin- tai kolminkertaisen hinnan. Hinnasta kannattaa yrittää neuvotella, tai pyytää hotelliasi soittamaan sinulle taksin. Joka tapauksessa korotettukin hinta on länsimaiselle yleensä halpa.

Kiovassa liikkuu paljon pimeitä takseja, mutta niiden käyttäminen ei ole ulkomaalaiselle suositeltavaa. Normaalit taksit ovat turvallisia, mutta älä ikinä mene taksiin sopimatta hintaa etukäteen tai jos taksissa on kuljettajan lisäksi toinen ihminen.

Metrolla
Metro (Ukrainaksi: Метро) on erittäin tehokas ja nopea maanalainen rautatie. Kiovan metro on siisti ja selkeä käyttää. Kolme metrolinjaa (punainen, sininen ja vihreä) muodostavat selkeän ja kattavan verkoston. Kaikki linjat kulkevat keskustan kautta. Linjoilla on yhteensä 45 asemaa (2007).

Mennessäsi metroon, osta vihreä muovinen poletti kassatiskiltä "Kasa" (Ukrainaksi: каса). Joillakin asemilla on myös lipunmyyntiautomaatteja. Poletilla voi ajaa metrossa niin kauan kunnes sieltä tulee ylös. Poletti maksaa 1,7 grivnaa (n. 15 eurosenttiä). Poletti syötetään porttiin, joka aukeaa tai pyörähtää. (Huom! Varmista, että kuljet sisään oikeasta portista. Ulostuloportista kulkeminen aiheuttaa metalliportin salamannopean sulkeutumisen päällesi.) Myös magneettiraidalla varustetun kuukausikortin (80 UAH) hankkiminen on mahdollista.

Metron laiturialueella, kaikki kyltit ovat kyrillisillä kirjaimilla. On siis syytä selvittää aseman nimi etukäteen, elleivät aakkoset ole tuttuja. Metron sisällä ikkunoihin on teipattu reittikartat myös latinalaisilla aakkosilla. Osassa vaunuista on katossa LCD-näytöt jotka näyttävät mainoksia asemien välillä, mutta asemalle pysähdyttäessä niillä lukee aseman nimi valokuvan kera, ja lähdettäessä seuraavan aseman nimi.

Asemilla, joilla voit vaihtaa junaa, on kaksi eri nimeä - yksi kummallekin linjalle. Vaihtaessasi junaa, pääset yleensä toiselle raiteelle portaita pitkin menemättä välillä liukuportailla ylös.

Metrojunat kulkevat ruuhkaaikoina 30 sekunnin - 2,5 minuutin välein ja myöhään illalla 10-15 minuutin välein. Metro kulkee klo 05:45-01:00 pääteasemilta. Junat ovat usein hyvin täynnä ja ruuhka-aikoina tunkeminen on ainoa keino mahtua junaan. Lompakoista ja käsilaukuista kannattaa pitää huolta ruuhkajunissa, vaikka Kiova yleisesti ottaen on turvallinen kaupunki liikkua.

Kiovan metroasemat on osittain rakennettu vanhoista pommisuojista ja ne sijaitsevat erittäin syvällä maan alla. Arsenal'na (Ukrainaksi: Арсенальна), 107 metrin syvyydellä, on eräs maailman syvimmistä metroasemista, ja Universityet (Ukrainaksi: Університет) -asemalla on eräät maailman pisimmistä rullaportaista (87 metriä pitkät).

Muilla kulkuneuvoilla
Voit myös matkustaa Kiovassa minibusseiksi kutsutuilla "Marshrutkilla" (Маршрутки). Marshrutkat ovat yksityisiä keltaisia pakettiautoja, jotka liikennöivät monipuolisesti ympäri kaupunkia. Niiden kylkeen on leimattu keskeisempien pysähdyspaikkojen nimet. Liput maksavat 1.50 - 2.50 grivnaa, ja maksu tapahtuu antamalla raha suoraan kuljettajalle tai konduktöörille. Näissä poistuminen tapahtuu huutamalla seuraavan pysäkin nimi.

Näe
Maidan Nezelezhnosti - Pääkatu Khreshtsatykilla sijaitseva Maidan Nezelezhnosti eli itsenäisyydenaukio on monien tapahtumien keskipiste, ja se oli muun muassa vuonna 2004 tapahtuneen Oranssin vallankumouksen päänäyttämö.

Pecherska Lavra (Печерська лавра) - Kiovan suosituin ja suurin turistinähtävyys on Kiev-Pecherska Lavra. Lavra on luostarialue, josta voi löytää lukuisia erilaisia ortodoksikirkkoja ja luostareita. Lavrassa sijaitsevat myös katakombit, jotka olivat 1050-luvululta saakka munkkien asuinpaikkoja. Lavrasta voi löytää myös erilaisia museoita, kuten miniatyyrimuseon. Lavra sijaitsee kävelymatkan päässä Arsenalna-metroasemalta, myös erilaiset marshrutkat varustettuna kyltillä "Печерська лавра" liikennöivät sinne.

Pyhän Sofian Kirkko - Tämä 1073-luvulla rakennettu 13 kupolinen kirkko on Kiovan tunnetuin.

Rodina Mat ja Museum to the Great Patriotic War - "Rodina Mat" eli "Isänmaan äiti" tarkoittaa Kiovassa sijaitsevaa isoa monumenttia, joka siintyy kaupungin horisontissa Lavran kirkontornien vieressä. Aluksi monumentti saattaa hämmentää. Monumentti on kuitenkin "vain" "Museum to the Great Patriotic War" katto. Museo ja patsas ovat symboleita toiselle maailmansodalle, joka aiheutti suuria tuhoja Ukrainassa. Museo esittelee laajan valikoiman sotaan liittyvää historiaa. Museo on pääosin venäjän- ja ukrainankielinen, mutta myös englanninkielisiä esittelyjä on tarjolla. Museo sijaitsee kävelymatkan päässä Kiev-Pecherska Lavrasta. Metro: Arsenalna.

Pyhän Mikaelin kirkko - Pyhän Mikaelin kirkko sijaitsee Pyhää Sofiaa vastapäätä. Kathedraali rakennettiin ensimmäisen kerran vuonna 1108, mutta se tuhottiin Neuvostoliiton vallan aikaan 1930-luvulla. Kirkko remontointiin nykyiseen muotoonsa vuonna 2000.

Tarasa Shevtshenkon yliopisto - Kirkkaanpunaiseksi maalattu yliopisto on nimetty Ukrainan kuuluisan kansalliskirjalija Tarasa Shevtshenkon mukaan. Yliopistoa ympäröi puisto, johon on myös sijoitettu Tarasa Shevtshenkon patsas. Metro: Universitet

Chernobyl Museo (музей Чорнобиль) - Kiehtova museo Tšernobylin räjähdyksestä, sisäeltäen videoita, valokuvia ja muuta räjähdykseen liittyvää. Kaikki opasteet ovat kuitenkin vain ukrainaksi tai venäjäksi, joten on suositeltavaa varata englanninkielinen opastus etukäteen. Metro: Kontraktova Plosha.

Tee
Gidropark - Gidropark/Hydropark on keskellä Dnepr-jokea sijaitseva saari, joka on etenkin kesällä suosittu ajanviettopaikka. Gidroparkissa voi ottaa aurinkoa Dnepr-rannalla tai jopa pulahtaa uimaan (vaikka vesi ei ole eritysen puhdasta), pelata erilaisia pelejä tai vaikkapa mennä ulkoilmakuntosalille. Gidroparkilla on oma metropysäkki.

Osta
Globus, Maidan Nezalezhnosti (Itsenäisyyden aukio) - Iso, osittain maan alle rakennettu ostoskeskus. Sisältää niin vaate, kosmetiikka, tekniikka- ja muita vastaavia liikkeitä. Hinnat tosin ovat varsin kalliita.

Metrograd, vul. Khreshatik (ym) - Kokonaan maan alle rakennettu jätti-iso ostoskeskus, josta voi löytää oikeastaan kaikenlaisia liikkeitä. Ostoskeskus levittäytyy maan alla useiden eri katujen alle.

Andriyivskyi Uzviz, vul. Andriyivskyi Uzviz - Kuuluisa markkinakatu, joka alkaa läheltä St.Sofian kirkkoa tai vaihtoehtoisesti Kontraktova Ploshalta. Katua reunustavat lukuisat torikojut, taidegalleriat ja kahvilat. Tältä kadulta kannattaa tulla etsimään matkamuistoja tai muuten nauttimaan tunnelmasta, etenkin kesäaikaan.

Petrivka Market, metro Petrivka - Paikallisten suosima "book market", josta voi löytää tuhansittain erilaisia levyjä, kirjoja tai elokuvia.

Ostoskeskuksien lisäksi Kiovan pääkatu Khreschatik ja muu keskustalue ovat täynnä erilaisia länsimaisia putiikkeja.

Kiovassa on myös useita erilaisia basaareita, jotka löytyvät yleensä syrjempää keskustasta. Basaareissa hinnat ovat yleensä halvempia ja ne voivat olla mielenkiintoinen elämys matkailijalle. Esimerkiksi Lisovan metroasemalla sijaitsee iso basaari, josta voi halvalla löytää kaikkea ruoasta vaatteisiin.

Syö

 * Puzata Khata - Halpa ja hyvä buffettiravintola, joita löytyy ympäri kaupunkia mm. pääkatu Khreshatikilta. Monipuolinen valikoima ukrainalaista ruokaa, joka valitaan seisovasta pöydästä ja maksetaan yksikköhinnoilla.


 * Domashnia kukhnia (Домашня кухня) - Myös buffettiravintola ketju, joka löytyy ympäri kaupunkia. Erityisen suosittu opiskelijoiden keskuudessa.


 * Pervak (2 Rohnidynska St.) - Erinomainen paikallista ruokaa tarjoileva ravintola keskustan lähellä.


 * Varenychaya (28 Esplanadna St.) - Hyva paikallista ruokaa tarjoileva ravintola keskustan tuntumassa.


 * Koleso (Naberezhno-Kreshatytska St.) - Laadukas ja tunnelmallinen venäläinen ravintola isokokoisessa jokilaivassa aivan Poshtova Ploscha metroaseman tuntumassa. Alus sisältää teemakabinetteja.

Yökerhot

 * Art Club 44, Khreshatik 44 - Live-keikkoja ja rock ja indie-musiikkia soitava baari. Sisäänpääsy vaihtelee 5-10 euron välillä.
 * Arena Night Club - Isokokoinen viihdekeskus, joka koostuu monesta eri yökerhotilasta. Sisäänpääsy vaihtelee. Kuten monissa Kiovan yökerhoissa, myös Arenassa on face control, joten on syytä pukeutua siististi.

Nuku

 * Hostelli sijaitsee keskustassa Kiovassa.


 * Kiev Lodging Hostel city center Hostelli Kiovassa(Kievlodging@yahoo.com) puhelinnumero +380938133959 Adr. 5 Pushkinskaya str., 2. krs, apt. 10 http://www.hostelukraine.com/


 * Hostelli sijaitsee keskustassa Kiovassa.

Pysy turvassa
Kiova on pääosin matkailijalle turvallinen paikka, mutta siellä pätevät samat säännöt kuin kaikkialla muuallakin. Maalaisjärjen käyttö on sallittua. Älä liiku yksin humalassa tai pimeässä. Julkiset kulkuneuvot ovat yleensä hyvin ruuhkautuneita, joten lompakosta ja passista kannattaa pitää tarkkaa huolta. Älä mene ns. pimeään taksiin, tai taksiin, jossa on kuljettajan lisäksi muita ihmisiä. Kiovan julkinen taksi on turvallinen vaihtoehto, mutta sovi hinnasta aina ennen kyytiin menoa.

Ukrainassa on pari erilaista tapaa, jolla turisteja yritetään silloin tällöin höynäyttää. Turistien yksi kiusaus on luottokorttitietojen kopiointi, joten ole varuillasi sillä maksaessasi. Toinen turistien huijauskeino on pudonneen lompakon temppu. Tempussa turisti huomaa maassa olevan lompakon, ja jos hän nostaa sen, paikalle ilmestyy pian henkilö, joka väittää lompakon olevan hänen. Hän kiittää sinua, mutta alkaa sitten joko syyttää sinua lompakon varastamisyrityksestä tai siitä, että olet ottanut rahaa hänen lompakostaan. Älä siis poimi maassa olevia lompakkoja.

Ukrainan poliisi on korruptoitunut, mutta turistit joutuvat harvoin miliisin kanssa tekemisiin. Ukrainan laki määrä, että henkilöllä on oltava aina voimassa oleva henkilötodistus, joten passista kannattaa pitää kopiota mukana.

Pysy terveenä
Ukrainalainen kraanavesi ei ole juomakelpoista, mutta hampaiden pesuun se kelpaa helposti. Pullovettä saa ostettua kaupoista ja kioskeista 2-3 grivnan hintaan.

Ukrainaan saapuvalta ulkomaalaiselta ei edellytetä pakollisia rokotteita. Kuitenkin jäykkäkouristus-, kurkkumätä-, polio- ja hepatiitti-A-rokotusten tulisi olla kunnossa. Influenssarokotusta suositellaan. Kesäisin Odessan alueella esiintyy usein koleraa. Kulkukoirilla voi olla rabiesta. Varustelutaso on vaatimaton. Kiovassa toimii pari länsimaiden tasolla olevaa, englannin kielistä yksityisklinikkaa, jotka on listattu loppuun.

Suositeltavaa on, että vältät alkoholin tai muun vastaavien tuotteiden ostamista erilaisista katukioskeista. Niiden hygieniataso ei ole yleensä paras mahdollinen, tai tuotteet saattavat olla huijausta, koska kukaan ei tarkista niitä.

American Medical Center AMC vul. Berdychivska, 1 Kiova puh. +380-(0)44-490 7600 sähköposti: patientservices@amc.com.ua

Ukrainian-German Clinic vul. Velika Vasylkivska, 67/7 Kiova puh. +380-(0) 44-289 4435, 289 5572 sähköposti: info@unk.com.ua www.unk.com.ua

Boris (yksityinen klinikka ja ambulanssipalvelu) vul. Velyka Vasylkivska 55a Kiova puh. +380-(0)44-238 0000, 536 1980 sähköposti: commed@boris.kiev.ua

Jatka matkaa

 * Odessa
 * Lviv
 * Tšernobyl

Kiova Kiew Kiev Kievo Kiev Kijev Kiev キエフ Kiev Kijów Киев Kiev wts:Category:Kiev